Verkiesing: 9 miljoen SA’ners nog nie geregistreer nieFoto: Maroela Media Minstens 9 miljoen Suid-Afrikaners wat geregtig is daarop om vanjaar aan die plaaslike verkiesings deel te neem, het nog nie geregistreer nie, het die Onafhanklike Verkiesingskommissie (OVK), Donderdag gesê. Mosotho Moepya, hoof verkiesingsbeampte, het gesê daar is tans 24,9 miljoen geregistreerde kiesers. “Gebaseer op die jongste beraming van persone wat die ouderdom bereik het dat hulle mag stem, is daar tans 34 miljoen burgers wat geregtig is daarop om te stem. Die huidige registrasievlak is dus 73%. Ons doen ŉ beroep op persone om te registreer,” het hy aan verslaggewers in Pretoria gesê. Van die 9 miljoen persone wat nog nie geregistreer is nie, is 4,3 miljoen tussen 30 en 39 jaar oud. Minstens 1,5 miljoen persone wat nog nie geregistreer is nie, is tussen 18 en 19 jaar oud en 1 miljoen ouer as 50. Die meeste geregistreerde kiesers woon in Gauteng, naamlik 5,9 miljoen, gevolg deur KwaZulu-Natal (5 miljoen) en die Oos-Kaap (3,1 miljoen). Volgens Moepya sal daar meer stempunte wees, as deel van die OVK se poging om dit vir kiesers toeganklik te maak om te kan stem. “Altesaam 22 570 stempunte sal hierdie naweek oop wees, dit is 1 711 meer stasies as tydens die vorige munisipale verkiesing en 307 meer as tydens die nasionale en provinsiale verkiesings in 2014. “Die toename in die stempunte reflekteer nie net ŉ toename in die wyke weens die afbakeningsproses nie, maar is ook deel van die voortgesette pogings deur die OVK om toeganklikheid vir kiesers te verseker.” Elke stempunt sal ŉ afskrif van die kiesersrol hê wat die kiesers se name sal bevat wat geregistreer is om in daardie gebied te mag stem. Kiesersregistrasie, waartydens persone ook hul besonderhede kan opdateer indien hulle verhuis het, is geskeduleer vir Saterdag en Sondag.